**URAD PREDSEDNIKA REPUBLIKE**

**DRŽAVNI ZBOR REPUBLIKE SLOVENIJE**

**DRŽAVNI SVET REPUBLIKE SLOVENIJE**

**USTAVNO SODIŠČE REPUBLIKE SLOVENIJE**

**RAČUNSKO SODIŠČE REPUBLIKE SLOVENIJE**

**VARUH ČLOVEKOVIH PRAVIC REPUBLIKE SLOVENIJE**

**DRŽAVNA REVIZIJSKA KOMISIJA REPUBLIKE SLOVENIJE**

**INFORMACIJSKI POOBLAŠČENEC REPUBLIKE SLOVENIJE**

**KOMISIJA ZA PREPREČEVANJE KORUPCIJE REPUBLIKE SLOVENIJE**

**DRŽAVNA VOLILNA KOMISIJA**

**FISKALNI SVET**

**SODNI SVET**

**ZAGOVORNIK NAČELA ENAKOSTI**

**VRHOVNO SODIŠČE REPUBLIKE SLOVENIJE**

**VRHOVNO DRŽAVNO TOŽILSTVO**

**DRŽAVNO ODVETNIŠTVO**

**OBČINE**

**ZDRUŽENJE OBČIN SLOVENIJE**

**SKUPNOST OBČIN SLOVENIJE**

**ZDRUŽENJE MESTNIH OBČIN SLOVENIJE**

**MINISTRSTVA**

**ORGANI V SESTAVI MINISTRSTEV**

**VLADNE SLUŽBE**

**UPRAVNE ENOTE**

Številka: 1002-1500/2020/1

Datum: 1. 12. 2020

# **Zadeva: Uredba o spremembah Uredbe o delovni uspešnosti iz naslova povečanega**

#  **obsega dela za javne uslužbence - Obvestilo**

#

Spoštovani,

obveščamo vas, da je bila dne 27. 11. 2020 v Uradnem listu RS št. 175 objavljena Uredba o spremembah Uredbe o delovni uspešnosti iz naslova povečanega obsega dela za javne uslužbence (<https://www.uradni-list.si/glasilo-uradni-list-rs/vsebina/2020-01-3100?sop=2020-01-3100>, v nadaljevanju: uredba).

V tej zvezi vam sporočamo, da uredba vsebuje naslednje spremembe:

**a)** **Jasna določitev, v kakšnem odstotku od osnovne plače se lahko izplača delovna uspešnost zaradi nalog, ki so opravljene v povečanem obsegu tako pri opravljanju rednih nalog ali projekta, načrtovanega v okviru sprejetega finančnega načrta uporabnika proračuna, kot pri opravljanju nalog iz naslova posebnega projekta, ki ga določi vlada.**

V 2. členu uredbe, ki spreminja 4. člen, se jasno določa, v kakšnem odstotku od osnovne plače se lahko izplača delovna uspešnost zaradi nalog, ki so opravljene v povečanem obsegu tako pri opravljanju rednih nalog ali projekta, načrtovanega v okviru sprejetega finančnega načrta uporabnika proračuna, kot pri opravljanju nalog iz naslova posebnega projekta, ki ga določi vlada. Pri tem se ne spreminja do sedaj veljavna ureditev, ki določa, da je za izplačilo delovne uspešnosti iz naslova povečanega obsega dela pri opravljanju rednih nalog proračunskega uporabnika ali projekta, načrtovanega v okviru sprejetega finančnega načrta uporabnika proračuna (1. točka prvega odstavka 2. člena uredbe), dopustno javnemu uslužbencu izplačati največ 20 odstotkov osnovne plače.

Se pa v drugem odstavku spremenjenega 4. člena izrecno določa, da lahko višina delovne uspešnosti v primeru opravljanja povečanega obsega dela v okviru sodelovanja pri izvajanju posebnega projekta, ki ga določi Vlada Republike Slovenije s svojim aktom in za katerega so zagotovljena dodatna sredstva (2. točka prvega odstavka 2. člena uredbe), znaša največ 30 odstotkov osnovne plače.

V novem tretjem odstavku 4. člena se izrecno tudi določa, da se ti dve izplačili medsebojno ne izključujeta. Najvišje možno izplačilo iz obeh naslovov torej lahko znaša 50 odstotkov osnovne plače javnega uslužbenca mesečno.

**b) Izenačitev direktorjev glede višine možnega izplačila delovne uspešnosti s preostalimi javnimi uslužbenci**

Direktorje se glede najvišjega možnega odstotka delovne uspešnosti iz naslova povečanega obsega dela izenačuje s preostalimi javnimi uslužbenci. Izenačitev velja tako glede opravljanja rednih nalog delodajalca ali projekta, načrtovanega v okviru sprejetega finančnega načrta uporabnika proračuna, za opravljanje katerih lahko prejmejo največ 20 odstotkov osnovne plače, kot tudi glede opravljanja nalog, vezanih na izvajanje posebnega vladnega projekta, za katere lahko prejmejo največ 30 odstotkov osnovne plače. Najvišje možno izplačilo iz obeh naslovov pa lahko tudi za direktorje znaša 50 odstotkov njihove osnovne plače mesečno. Navedeno pomeni, da dosedanja ureditev, ki je določala, da direktorji lahko prejmejo največ 10 odstotkov osnovne plače iz obeh naslovov skupaj, ne velja več.

Upoštevaje, da se z novo ureditvijo direktorji glede višine dela plače za plačilo delovne uspešnosti iz naslova povečanega obsega dela izenačujejo z ostalimi javnimi uslužbenci in novi 4. člen uredbe ne vsebuje več določbe glede višine delovne uspešnosti za direktorje in sklica na Uredbo o plačah direktorjev v javnem sektorju, kot je to določal drugi odstavek 4. člena veljavne uredbe, se zato v novem tretjem odstavku 1. člena uredbe z namenom večje jasnosti opredeljuje direktorje, za katere se uporablja ta uredba. In sicer so to direktorji kakor jih določa uredba, ki določa plače direktorjev v javnem sektorju[[1]](#footnote-1).

Obveščamo vas tudi, da so v pripravi tudi spremembe Uredbe o enotni metodologiji in obrazcih za obračun in izplačilo plač v javnem sektorju[[2]](#footnote-2), s katerimi se bodo šifre za tovrstna izplačila uskladile z novo ureditvijo.

Ponovno vas tudi obveščamo, da od 1 .7. 2020 dalje za izplačilo delovne uspešnosti iz naslova povečanega obsega dela pri opravljanju rednih delovnih nalog ni več določene omejitve porabe sredstev iz prihrankov, ki je bila nazadnje določena na podlagi 5. člena Zakona o ukrepih na področju plač in drugih stroškov dela v javnem sektorju za leti 2020 in 2021 ter izredni uskladitvi pokojnin (Uradni list RS, št. [75/19](http://www.uradni-list.si/1/objava.jsp?sop=2019-01-3305)). Navedeno torej pomeni, da se od 1. 7. 2020 dalje za namen izplačila delovne uspešnosti iz naslova povečanega obsega dela lahko namenijo vsi prihranki sredstev za plače posameznega proračunskega uporabnika, ki nastanejo zaradi odsotnosti javnih uslužbencev z dela, ali nezasedenih delovnih mest ali iz sredstev projekta, ki so predvidena v finančnem načrtu uporabnika proračuna.

Podrobnejša pojasnila glede upoštevanja prihrankov kot vira sredstev za izplačevanje delovne uspešnosti iz naslova povečanega obsega dela ste že prejeli v dopisu št. 1002-1192/2020/1 z dne 7. 10. 2020 (<https://www.gov.si/assets/ministrstva/MJU/Placni-sistem/DELOVNA-USPESNOST-v2/Delovna-uspesnost-iz-naslova-povecanega-obsega-dela-/Upostevanje-prihrankov-kot-vira-sredstev-za-izplacevanje-13.-10.-2020.docx>).

Ministrstva prosimo, da s tem dopisom seznanite proračunske uporabnike iz vaše pristojnosti.

Prijazen pozdrav,

Boštjan Koritnik

 minister

Poslano:

* naslovnikom po elektronski pošti
1. Uredba o plačah direktorjev v javnem sektorju (Uradni list RS, št. 68/17, 4/18 in 30/18) [↑](#footnote-ref-1)
2. Uradni list RS, št. 14/09, 23/09, 48/09, 113/09, 25/10, 67/10, 105/10, 45/12, 24/13, 51/13, 12/14, 24/14, 52/14, 59/14, 24/15, 3/16, 70/16, 14/17, 68/17, 6/19, 51/19, 59/19, 78/19 in 157/20 [↑](#footnote-ref-2)